# data[].attributes.body
1.deň : Odchod zo Slovenska do Ajaccio na Korzike. Cesta zo Slovenska do miesta vzdelávania v meste Ajaccio bola celkom komplikovaná a zdĺhavá. Skorý ranný odchod z Pezinka autom na letisko Schwechat. Odtiaľ presun lietadlom do Paríža, z Paríža do Marseille. V Marseille 6-hodinové čakanie na zmeškané lietadlo na Korziku a spanie na gauči v odletovej hale. Tesne pred polnocou sme začali nastupovať do lietadla smerujúceho do finálnej destinácie - KORZIKA! Úplne vyčerpaný z toľkého cestovania som si chcel aspoň chvíľu ešte pospať v lietadle, bohužiaľ, táto túžba sa mi nesplnila. Spolu so mnou do lietadla nastúpil mužský florbalový tím, ktorý celú cestu oslavoval svoje víťazstvo. Lietadlo pristálo v Ajacciu okolo 01:00. Po prevzatí batožiny som sa vydal na autobusovú zastávku MHD pred letiskom. Po 5 minút čakania na zastávke som si uvedomil, že niečo nebude s kostolným poriadkom, nakoľko som bol jedinou stojacou osobou na zastávke. Vrátil som sa späť na letisko a na informáciách som im vysvetlil moju situáciu. Dotyčný službu konajúci pán mal pre mňa pochopenie a hneď mi zavolal taxík. Počas čakania na taxík ma uviedol do problematiky MHD v Ajacciu. Tá vraj nie je veľmi spoľahlivá a bežne nefunguje. Nasadol som do taxíka a natrafil som na veľmi zhovorčivého šoféra. Úplne unavený a vyčerpaný som si vypočul všetky životné problémy a dilemy tohto uvraveného pána. Bolo by fajn, keby sa iba vyrozprával, ale evidentne túžil po komunikácii, keďže po každej dileme mi položil otázku a trval na vyjadrení môjho pohľadu na danú vec. Veľmi som sa potešil, že cesta trvala iba niečo cez 6 minút. Napriek tomu pán šofér stihol prebrať so mnou dosť veľa z jeho životných situácií. Na záver mi vystavil bloček v sume 25 eur, čo ma šokovalo, aké "lacné" to tu asi bude. :-) Na hotelovú izbu som prišiel niečo okolo druhej a doslova bezvládny som sa zvalil na posteľ a už ani nepohol. Žiadne vybaľovanie, proste nič, iba vytúžený spánok, ticho a kľud. :-)

# data[].attributes.headline
Web rádio na hodinách francúzskeho jazyka

# data[].attributes.subject
Web rádio na hodinách francúzskeho jazyka

# data[].attributes.body
2. deň: Ráno som vstal o 07:00, aby som sa dal do poriadku, vybalil si nejaké veci, naraňajkoval sa a ponechal si nejakú tú časovú rezervu, aby som našiel budovu, v ktorej prebiehalo školenie. Po príchode do vzdelávacieho centra ma čakalo vrúcne prijatie zo strany organizátora, ale aj mojich nastávajúcich spolužiakov a spolužiačok. Organizátor pre nás pripravil raňajky. Taniere boli plné všelijakých lokálnych dobrôt. Popri konzumácii sme sa zoznamovali a nadväzovali prvé kontakty. Uvedomil som si, že som bol znovu jediný Slovák spomedzi prihlásených účastníkov. Ostatné prítomné národnosti boli minimálne vo dvojiciach (Rakúšanky, Nemec a Nemka, Španieli a Španielka). Od organizátorov som dostal otázku, či som rodený Francúz, ktorý sa presťahoval na Slovensko. Príjemná otázka, ktorá by zalichotila. :-) Po 1,5 hodine sme sa premiestnili do školiacej miestnosti. V úvodnej časti nám pracovníci miestnej vzdelávacej inštitúcie predstavili, čím sa zaoberajú a ďalšie všeobecné informácie. V ďalšej časti sme sa zaoberali podobnosťami medzi korzickým a francúzskym jazykom. V poslednej časti prvého vzdelávacieho dňa sme sa zaoberali využitím web rádia vo vyučovaní francúzskeho jazyka. Tvorili sme vlastné vyučovacie hodiny, hodnotili sme si svoje prípravy. Dokonca som sa zahral aj na moderátora v rádiu, ktorý spovedá zaujímavých hostí. Počas tejto časti som dostal nápad zakúpiť takéto rádio aj k nám do školy a používať ho na vyučovacích hodinách cudzích jazykov. Bola by to vhodná pomôcka pre rozvíjanie ústneho prejavu u žiakov.

# data[].attributes.body
3. deň: Tento deň bol kompletne zameraný na robotiku a jej využitie na hodinách francúzskeho jazyka. Učili sme sa programovať jednoduché M-boty, tvorili sme pokyny vo francúzštine. Použitie M-botov si viem predstaviť na hodinách francúzskeho jazyka pre začiatočníkov - napr. pri témach "orientácia v meste" (pokyny vo forme slovies v rozkazovacom spôsobe, predložky).

# data[].attributes.body
4. deň: Streda bola tematicky rozdelená na dve časti. V prvej časti školenia sme sa zamerali na rôzne nástroje umelej inteligencie. Učili sme sa správne tvoriť prompty, používali sme k tomu aplikáciu ACTIF. V programe "Notebooklm" sme sa učili tvoriť hodinu, pracovať s videami, tvoriť testy, vytvárať prípravu na vyučovaciu hodinu. Ďalej sme sa zamerali na prácu s generátorom textov a chatbotom "MagicSchool". Lektori nám predstavili aj ďalšie nástroje umelej inteligencie, ktoré nám uľahčujú prípravu na vyučovacie hodiny. Jednotlivé nástroje nám zhrnuli do prehľadného zoznamu a podporili nás v tom, aby sme si ich priebežne skúšali a objavovali, čo všetko dokážu a v čom nám vedia byť nápomocné. Počas druhej časti školenia sme mali možnosť objaviť mesto Ajaccio. Miestny sprievodca nás previedol mestom a ukázal nám nielen turisticky zaujímavé miesta. Prehliadku sme zakončili návštevou múzea Napoleona I. Bonaparte (jeho rodný dom).

# data[].attributes.body
5. deň: Posledný deň školenia bol aj ako tie ostatné značne nabitý rôznorodými aktivitami. Hneď z rána nám dámy zo zastúpenia Európskej komisie v Ajacciu prišli predstaviť bohatý zoznam aktivít, do ktorých sa vieme zapojiť za účelom propagácie európskych hodnôt. Následne sme pokračovali prácou v programe Canve. Lektorka si pre nás pripravila množstvo zadaní, ktoré sme museli splniť v programe Canva. Týmto spôsobom sme sa učili pracovať v Canve na pokročilej úrovni. Na záver sme vytvorili vyučovaciu jednotku s použitím Canvy, predstavili ju ostatným účastníkom a poskytli sme si spätnú väzbu na naše výstupy. Po dobrom obede nás odviezli do modelovej základnej školy v neďalekej dedine blízko Ajaccio. Cesta trvala približne 30 minút. Riaditeľka školy nám urobila komentovanú prehliadku priestorov školy. Po prehliadke sme sa rozdelili na dve skupiny a každá skupina sa zúčastnila dvoch vyučovacích hodín. Na prvej vyučovacej hodine sme pozorovali žiakov prvého ročníka základnej školy pri programovaní M- Botov. Trieda bola vedená dvomi učiteľkami, ktoré pôsobili v role facilitátoriek. Druhá vyučovacia hodina bola venovaná používaniu programov určených na tvorbu plánov domov. Hodina bola realizovaná v treťom ročníku základnej školy pod vedením jedného učiteľa v úlohe sprievodcu. Žiaci pracovali vo dvojiciach. Výsledný plán bol určený pre tlač v 3D tlačiarni. Žiaci tejto školy majú možnosť navštevovať aj zbor, plavecké kurzy, pracujú v školskej okrasnej záhrade. Práca s umelou inteligenciou je včlenená do každého vyučovacieho predmetu. Škola na mňa pôsobila futuristicky, veľmi príjemne, vsadená do tichého prostredia prírody. Učitelia sa javili motivovaní a značne spokojní so svojou prácou v tejto škole. Po prehliadke školy sme sa spolu s ostatnými účastníkmi vrúcne rozlúčili, založili si spoločnú WhatsApp skupinu a popriali si všetko dobré.

# data[].attributes.body
6. deň: Posledný deň na Korzike som strávil dvojhodinovou prechádzkou na pláži popri čistom a priezračnom mori. Po prechádzke som sa pobalil a vybral sa opäť na zdĺhavú cestu s 2 prestupmi do Viedne a odtiaľ autobusom do Bratislavy a autom domov do Pezinka. Celý Erasmus študijný pobyt na Korzike hodnotím ako veľmi prínosný predovšetkým v oblasti využitia umelej inteligencie vo výučbe francúzskeho jazyka. Veľmi sa teším aj zo zaujímavých stretnutí s kolegami - francúzštinármi - z iných krajín a možnosti rozprávať sa o rôznych školských systémoch. Aj keď som popri študijných povinnostiach nemal veľa možností úplne objaviť Ajacciu, aj z toho mála videného na mňa toto mesto urobilo veľmi dobrý dojem. Rád by som sa sem v budúcnosti vrátil a lepšie preskúmal tento nádherný francúzsky ostrov.